Abesi Islam eZimbabwe Bamanyana Labanye Ekunanzeni iRamadan
Abalulandelayo lolu kholo eZimbabwe bamanyane labanye emhlabeni jikelele ukunanza isikhathi sokuzincitsha ukudla kanye lendaba zemacansini kwabathetheneyo eseRamadan.
HARARE — Njengaye wonke olandela ukholo lwesiIslam, umhlaba wonke, abalulandelayo eZimbabwe bamanyana labanye babo ukunanza isikhathi sokuzincitsha ukudla kanye lendaba zemacansini kwabathetheneyo eseRamadan. Kuyamenyezelwa kizo zonke indawo lapho abokholo lwesiIslam umhlaba wonke behlangana ngesikhathi semithandazo eyenziwa kahlanu ngelanga. Iqakathekiswa ngokuphindiweyo limithandazo ngalesi sikhathi abalandeli balolukholo bayabe bephakathi kokuzincitsha ukudla okwenyanga yonke ngesikhathi seRamadan. USheik Ishmael Duwa ukhokhela enye yalezi ndawo zokukhonzela e Goromonzi onguye njalo umgcinisihlalo we Supreme Council in Zimbabwe. UDuwa uxazulula loludaba lokuqakatheka kweRamadan empilweni yalowo olandela ukholo lwesiIslam. Lokhu kuzincitsha ukudla okwenyanga,Sheik Duwa uthi kugoqela ukungayi emacansini kwabathetheneyo njalo ethi ubanjwa ngamandla wonke olulandelayo ukuba aphatheke kikho. Wengeza ethi ngemva kwenyanga abokholo lolu bezincitsha ukudla, badonsa njalo ezinye ezilitshumi lapho athe,akabanjwa ngamandla olandela lolukholo lwesiIslam, ukuzincitsha ukudla ngalesi sikhathi. Lezonsuku ezilitshumi eziza ngemva kokuzincitsha ukudla okwenyanga, uDuwa uthi le yindlela esetshenziswa ngabokholo lwakhe,ukukhumbula isikhathi ebhayibhilini lapho uNkulunkulu wathuma khona uAbraham, ukuba ayenikela indodana yakhe eyazalwa iyodwa, okungasabanga njalo njengoba uThixo wamtholisa imvu ayisebenzisa njengomnikelo. Lincazelo phezu kokuqakatheka kwesikathi sokuzincitsha ukudla eseRamadan,igcizelelwe ngomunye wabalandeli bokholo lwesiIslam,umnumzana Thabani Dube wasemzini ohlala abanengi eMbare. U Dube yena ozelwe ngubaba wesiKhalangeni kodwa unina engowohlobo olwavela eMalawi lwesiYao, uveze ukuba lokhu kuzincitsha kwabokholo lwesiIslam, ngokunye kokuhlanu okumele olandela lolukholo abone ukuba ukwenzile ekuphileni kwakhe emhlabeni. Unkosikazi Zione Phiri ungomunye wabesifazane abalandela lolukholo ehlala endaweni yama Flats eMbare lapho okwaziwa ngokuthi kuseMagaba. Uphila ngokuthengisa ukudla akuphekayo unkosikazi Phiri oveze ukuba uke waphuma kulolukholo wayangena olwesiKristu. Uphinde wabuyela kulolo azalelwa kilo, olweIslam,ethi ngoba kungekho akukhwabithayo kukholo lwesiKristu. Kalimphazamisi lakancinyane ibhizimusi aphatheke kilo, lokuthengisa okudliwayo okunjengesitshwala, kudaba lwakhe lokuzincitsha kusukela emadabukakusa kuze kuyekuthi ngesikhathi santambama kubohola lesithupha,ngoba ethi ungumuntu oseqinisweni njalo ozibambayo. Umfundisi Wyson Dutch wokholo lwesiKristu njalo engumqondisi enhlanganisweni ye Bible Ministries uveze ukuba inengi labantu aliluzwisisi lolukholo lwesiIslam ngoba bengadingi lwazi ngalo. Uthi umfundisi Dutch lokho okulandelwa ngabokholo lwesiIslam kungekutsha ethi laba bantu abakwenzayo bakwenza ngoba belandela lokho okuvele kukhona embhalweni. Udubo olukhona uDutch uthi yikuba uzulu olandela ezinye inkolo engazihluphi ukudinga ulwazi phezu kwalolukholo kanye lodaba lweRamadan ukuba lusuka kuphi yikho bekhuluma kubi ngalemikhuba elandelwa ngabokholo lwesiIslam. Umnumzana Tawanda Ganyani ngomunye wabalendeli bokholo lwesiKristu oveze ukuba akaluzwisisi ukholo lwesiIslam lomkhuba oqakathekiswa kangaka wokuzincitsha ukudla owe Ramadan. Abokholo lwesi Islam bathi ukuzincitsha ukudla kungenye yendlela efundisa umuntu ukuba azehlise njalo aziphathe njengoba bethi lolukholo yindlela umuntu aphila ngayo. Lonyaka lezinsuku ezingamatshumi amathathu zokuzincitsha ziqale mhla ka 30 Nhlangula njalo abokholo lolu bazakuzigqiba mhlaka 28 kuyonale inyanga kaNtulikazi - . Lanxa eleZimbabwe lisaziwa ngokuthi lilizwe elilabantu abanengi abalandela ukholo lwesiKristu,bedlula isigidi esisodwa – 1,2 million, abalandeli bokholo lwesiIslam. Abalutshwana babo, bengabavela kwezinye inkolo ezehlukeneyo, asebelulandela, beluncoma, beluchaza njengokholo olulemfundiso enhle, ikakhulu kubontanga. Bethi luphathisa ukubafundisa phezu kokuziphatha lenhlalakahle kuzulu ngoba sebekhula bengelaso isimilo, abadala bekhala ngabontanga laba ukuba sebelahleka lokungaziphathi. Abalandela lolu kholo babuthana endaweni ezitshiyeneyo elizweni lonke kumaMosque abo agoqela eHarare laph okulesigodlo sabo emzini weWaterfalls njalo lakwenye indawo esemzini weBelvedere. EGweru babuthana eGweru Islamic Centre Kanye lase Islamic Mosque emzini weMkoba 7. EKwekwe babuthana eMosque of Light ephakathi kwedolobho.